Na inicijativu Fondacije „Jedro” 55 poznatih domaćih muzičara, glumaca i drugih javnih ličnosti otpevalo je pesmu, a više od 100 učestvovalo je u snimanju spota sa ciljem da se prikupe sredstva za lečenje petoro dece obolele od Dišenove mišićne distrofije. Tekst pesme nazvane „Jedro” napisala je Snežana Vukomanović, muziku je komponovao Mirko Vukomanović, aranžman je uradio Kiki Lesendrić, dok je vokalnu produkciju realizovala Aleksandra Kovač, a spot je režirala Ana Maria Rossi.

Među onima koju su se odazvali i učestovavali u, za ovu priliku, formiranom bendu simbolično nazvanom „55“ su još i: frontmen Električnog orgazma Srđan Gojković Gile, Zoran Kostić Cane, Konstrakta, Rambo Amadeus, Ana Stanić, Zvonimir Đukić Đule, Inspektor Blaža, Zorana Pavić, Tijana Dapčević, Biljana Krstić, Džordži, Iva Lorens, Zoe Kida, bendovi Ničim izazvan, Ljubičice, Maršali i mnogi drugi muzičari. Humanitarnu akciju podržali su i glumci: Vojislav Brajović, Vesna Čipčić, Gordan Kičić, Andrija Milošević, Petar Strugar, Milan Marić, Sergej Trifunović, zatim, pisci i novinari: Vladimir Arsenijević, Slobodan Tišma, Petar Janjatović, Slobodan Konjović, kao i sportisti: Predrag Saša Danilović, Siniša Jokanović, Dejan Savić, Nenad Lalatović, NBA trener Darko Rajaković i mnogi drugi.

Fondaciju „Jedro” osnovale su porodice petorice dečaka koji boluju od Dišenove mišićne distrofije sa ciljem unapređenja zdravstvene zaštite i lečenja obolelih od ove opake bolesti.

Na ideju jednog od osnivača, Gorana Vasovića, pevača grupe Eva Braun nastala je pesma „Jedro” u cilju prikupljanja sredstava neophodnih za lečenje obolelih.

***Link na kome možete pogledati spot:*** [***https://youtu.be/0VZY4k8xVrk***](https://youtu.be/0VZY4k8xVrk)

Dišenova mišićna distrofija spada u grupu retkih bolesti od koje oboljevaju isključivo dečaci, a javlja se kod 1 od 3500 muške novorođenčadi. Bolest karakteriše ubrzano propadanje mišića usled nedostatka proteina distrofina u organizmu i prvi simptomi se pojavljuju do pete godine života. Uzrok bolesti je greška na genu koji proizvodi distrofin, a koji se nalazi na X hromozomu. Postoji veliki broj različitih grešaka koje se mogu javiti na ovom genu i izazvati ovu bolest, a za samo neke od njih trenutno postoji terapija od kojih nijedna nije primenjiva kod petorice obolelih dečaka.

Ipak, najnovija terapijska procedura koju su već primili neki oboleli dečaci, a koja jeste primenjiva i za ovih pet dečaka u dosadašnjoj primeni je dala dobre rezultate u usporavanju, pa i zaustavljanju bolesti. Međutim, proizvodnja leka i terapija su takvi da lečenju istovremeno mora biti podvrgnuto petoro mališana. S obzirom na prirodu bolesti i progresivno propadanje mišića, vreme je presudni faktor, te je naročito važno da petorica obolelih dečaka što pre budu podvrgnuti terapiji. Na žalost, kako se radi o novom vidu terapije, ne postoji mogućnost da trošak bude pokriven sredstvima koja obezbeđuje država, pa je humanitarna akcija u cilju prikupljanja sredstava za lečenje obolelih dečaka jedini način da se oni spasu. Kako su istakli u Fondaciji „Jedro” ova petorica mališana „odabrani” su zbog progresivnog širenja bolesti, a pre svega zbog nemogućnosti da se primeni neka od postojećih terapija koje bi obnovile proizvodnju nedostajućeg proteina. Fondacija će i nakon prikupljanja sredstava za petoricu dečaka nastaviti, kroz različite aktivnosti, da pomaže i ostale dečake obolele od Dišenove mišićne distrofije u Srbiji i da im otvara put za ovu ili neke druge spasonosne terapije.

Svi koji žele da učestvuju u prikupljanju sredstava mogu to učiniti putem SMS poruke u kojoj će napisati broj **5** i poruku poslati na broj **3091**. Cena poruke je 200 RSD (mts, Yettel i A1). Sredstva je moguće donirati i uplatom na žiro račun fondacije „Jedro” (broj žiro računa: **160-6000001959095-91**). Za lečenje petorice obolelih dečaka potrebno je prikupiti 1,5 miliona USD. Akciju su podržali i RTS Radio Beograd u čijem studiju 6 je snimljena pesma, Tuna Fish Studio, studio Primer, Udruženje „Život”, kreativni i medijski partneri su agencije McCann, DRV i UM iz Beograda, dok je PR podršku pružila agencija Two Rivers.

***Link na kome možete pogledati spot:*** [***https://youtu.be/0VZY4k8xVrk***](https://youtu.be/0VZY4k8xVrk)

*Fotografije su vlasništvo Fondacije „Jedro“ i možete ih slobodno korisiti za medijske objave.*

*Za više informacija:*

Nevena Sekulić, PR Manager, Two Rivers

Phone: +381 64 8446 728

Goran Vasović, Fondacija „Jedro“

Phone: +381 63 560 724

Phone: +381 63 512 022